CELEX: 32021D0674
Language: da
Date: 2021-04-21 00:00:00
Title: Kommissionens gennemførelsesafgørelse (EU) 2021/674 af 21. april 2021 om anmodningen om registrering af det europæiske borgerinitiativ »Udvekslingsprogram for offentligt ansatte (CSEP)« (»Civil Servant Exchange Program (CSEP))« (meddelt under nummer C(2021) 2784) (Kun den engelske udgave er autentisk)

26.4.2021   
               
               
                  DA
               
               
                  Den Europæiske Unions Tidende
               
               
                  L 141/25
               
            
         KOMMISSIONENS GENNEMFØRELSESAFGØRELSE (EU) 2021/674
         af 21. april 2021
         om anmodningen om registrering af det europæiske borgerinitiativ »Udvekslingsprogram for offentligt ansatte (CSEP)« (»Civil Servant Exchange Program (CSEP))«
         
            
               (meddelt under nummer C(2021) 2784)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 27. februar 2021 en anmodning om registrering af det europæiske borgerinitiativ med titlen »Udvekslingsprogram for offentligt ansatte (CSEP)«.
                  
               
                     (2)
                  
                  
                     Målene for initiativet er beskrevet som følger: »Som europæiske studerende og fremtidige offentligt ansatte mener vi, at udveksling ikke bør ophøre, når studierne er afsluttet. Vi foreslår derfor, at der oprettes et udvekslingsprogram for offentligt ansatte (CSEP), dvs. et udvekslings- og uddannelsesprogram for offentligt ansatte i Den Europæiske Unions medlemsstater. Formålet med dette »Erasmus for offentligt ansatte« er at tilbyde offentligt ansatte fra EU's medlemsstater mulighed for at få erhvervserfaring i en lignende offentlig institution i en anden medlemsstat i en periode på 2-12 måneder. I løbet af udvekslingen skal offentligt ansatte fortsat kunne modtage løn fra deres hjemland, som EU yder kompensation for, hvis lønnen er lavere end for en tilsvarende stilling i værtslandet. CSEP skal styrke arbejdskraftens frie bevægelighed i EU, fremme udveksling af bedste praksis mellem de offentlige institutioner og forbedre forbindelserne mellem medlemsstaterne. Desuden skal CSEP hjælpe offentligt ansatte med at håndtere nogle af de mange udfordringer, de støder på i arbejdsrelationerne med deres kolleger rundt om i Europa. Med CSEP lægges kimen til et nyt sammenhold, skabt af borgere for borgere, takket være offentligt ansatte.«
                  
               
                     (3)
                  
                  
                     I et bilag findes der yderligere oplysninger om emnet, målene og baggrunden for initiativet. Det beskriver navnlig programmets fordele, nemlig fordelene ved at få europæisk erfaring, kompetenceudvikling, udveksling af bedste praksis og styrkelse af EU og medlemsstaterne. Det fremgår af bilaget, at programmet skal målrettes forskellige kategorier af offentligt ansatte, f.eks. lærere, sundhedspersonale og medarbejdere i strafferetlige, retslige og administrative funktioner. Det vedrører også løn til offentligt ansatte, der deltager i udvekslingen, og Unionens finansielle bidrag.
                  
               
                     (4)
                  
                  
                     I initiativet foreslås det, at der oprettes et udvekslingsprogram i form af en lovgivningsmæssig ramme, der giver medlemsstaterne mulighed for frivilligt at reservere et antal stillinger i deres offentlige institutioner, som stilles til rådighed for offentligt ansatte fra andre medlemsstater med henblik på udveksling, samtidig med at nærhedsprincippet og EU's og medlemsstaternes respektive kompetencer respekteres, og at der er mulighed for at begrænse adgangen til visse stillinger for at opretholde den offentlige orden og beskytte sikkerheden af vigtige nationale offentlige oplysninger.
                  
               
                     (5)
                  
                  
                     For så vidt som programmet tager sigte på at udvikle en udveksling af oplysninger og gode erfaringer mellem offentligt ansatte, har Kommissionen beføjelse til at foreslå det som en tilskyndelsesforanstaltning, der skal fremme samarbejdet mellem medlemsstaterne og støtte deres indsats på beskæftigelsesområdet på grundlag af traktatens artikel 149.
                  
               
                     (6)
                  
                  
                     Desuden kan programmet også foreslås på grundlag af traktatens artikel 165, stk. 4, og artikel 166, stk. 4, for så vidt som det har til formål at fremme læreres og underviseres mobilitet og udvikle uddannelsesområdet.
                  
               
                     (7)
                  
                  
                     Endelig kan programmet foreslås på grundlag af traktatens artikel 197, stk. 2, for så vidt som det har til formål at forbedre medlemsstaternes administrative kapacitet til at gennemføre EU-retten.
                  
               
                     (8)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (9)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (10)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Forslaget til borgerinitiativ »Udvekslingsprogram for offentligt ansatte (CSEP)« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Udvekslingsprogram for offentligt ansatte (CSEP)« registreres.
         
         
            Artikel 2
            Denne afgørelse er rettet til initiativtagergruppen for det europæiske borgerinitiativ »Udvekslingsprogram for offentligt ansatte (CSEP)«, som repræsenteres ved Johan Goncalves og Adam Mazoyer, der fungerer som kontaktpersoner.
         
         
            Udfærdiget i Bruxelles, den 21. april 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.